CELEX: 
Language: mt
Date: 2021-07-06 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament Delegat (UE) 2016/1237 fir-rigward tal-obbligu ta’ liċenzja tal-esportazzjoni għar-ross

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Ir-Regolament Delegat tal-Kummissjoni (UE) 2016/1237 jistabbilixxi fost l-oħrajn l-obbligu ta’ liċenzja tal-esportazzjoni għar-“ross (ismar) bla ħliefa” u għar-ross mitħun kollu jew nofsu mitħun, kemm jekk illustrat jew igglejżjat jew le”. Madankollu, issa jista’ jitwettaq monitoraġġ effettiv tal-esportazzjoni permezz ta’ mezzi oħra, eż. billi tintuża s-sistema ta’ sorveljanza (DG TAXUD). Abbażi tat-talba ta’ xi partijiet ikkonċernati kif ukoll mill-Istati Membri, u fl-interess tas-simplifikazzjoni u għall-fini li jittaffa l-piż amministrattiv għall-Istati Membri u l-operaturi, jenħtieġ li r-rekwiżit ta’ liċenzji tal-esportazzjoni għar-“ross (ismar) bla ħliefa” u għar-“ross mitħun kollu jew nofsu mitħun, kemm jekk illustrat jew igglejżjat jew le”, jiġi abolit. Filwaqt li għall-istess raġunijiet, il-liċenzji tal-importazzjoni għar-ross jistgħu jiġu aboliti wkoll, jeħtieġ li dawn jinżammu sabiex jiġu ssodisfati l-obbligi tal-Unjoni skont il-Ftehimiet tal-2005 mat-Tajlandja (id-Deċiżjoni tal-Kunsill tal-20 ta’ Diċembru 2005 (2005/953/KE) dwar il-konklużjoni ta’ ftehim fil-forma ta’ Skambju ta’ Ittri bejn il-Komunità Ewropea u t-Tajlandja skont l-Artikolu XXVIII tal-GATT 1994 relatat mal-modifika tal-konċessjonijiet fir-rigward tar-ross prevista fl-Iskeda CXL annessa mal-GATT 1994, ĠU L 346, 29.12.2005, p. 24) u l-Istati Uniti tal-Amerka (id-Deċiżjoni tal-Kunsill tal-21 ta’ Ġunju 2005 (2005/476/KE) dwar il-konklużjoni ta’ Ftehim fil-forma ta’ skambju ta’ ittri bejn il-Komunità Ewropea u l-Istati Uniti tal-Amerka relatat mal-metodu tal-kalkolu tad-dazji applikati għar-ross bla ħliefa u li temenda d-Deċiżjonijiet 2004/617/KE, 2004/618/KE u 2004/619/KE, ĠU L 170, 1.7.2005, p. 67).
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Dan l-att delegat kien ippreżentat u diskuss ma’ esperti waqt il-GREX (Grupp ta’ Esperti) – Mistoqsijiet orizzontali dwar il-laqgħat tal-PAK fis-16 ta’ Marzu u l-15 ta’ April 2021. L-att kien ippubblikat għall-konsultazzjoni skont il-mekkaniżmu ta’ feedback li twettaq mid-9 ta’ April sas-7 ta’ Mejju 2021. Matul il-mekkaniżmu ta’ feedback, wasal feedback wieħed biss li kien kumment ġenerali, u li f’dan il-kuntest ma jikkonċernax l-att. Għalhekk, l-ebda modifika tal-att ma kienet meħtieġa.
            
            
               3.ELEMENTI ĠURIDIĊI TAL-ATT DELEGAT
            
            
               Dan l-att delegat jipprevedi l-abolizzjoni tal-obbligu tal-liċenzja tal-esportazzjoni għar-“ross (ismar) bla ħliefa” u għar-“ross mitħun kollu jew nofsu mitħun, kemm jekk illustrat jew igglejżjat jew le”. Dan jinkiseb billi jiġi emendat ir-Regolament (UE) 2016/1237. B’mod parallel, qed jiġi adottat ir-Regolament ta’ Implimentazzjoni tal-Kummissjoni li jemenda r-Regolament ta’ Implimentazzjoni tal-Kummissjoni (UE) 2016/1239 fir-rigward tad-dispożizzjonijiet dwar l-ammont ta’ garanzija, il-perjodi ta’ validità tal-liċenzji tal-esportazzjoni għar-ross li għandu jiġi abolit b’dan ir-Regolament.
            
            
                
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 6.7.2021
            
            
               li jemenda r-Regolament Delegat (UE) 2016/1237 fir-rigward tal-obbligu ta’ liċenzja tal-esportazzjoni għar-ross
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007
                  1
               , u b’mod partikolari l-Artikolu 177 tiegħu,
            
            
               Wara li kkunsidrat ir-Regolament (UE) Nru 1306/2013 tal-Parlament Ewropew u tal-Kunsill tas-17 ta' Diċembru 2013 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolamenti tal-Kunsill (KEE) Nru 352/78, (KE) Nru 165/94, (KE) Nru 2799/98, (KE) Nru 814/2000, (KE) Nru 1290/2005 u (KE) Nru 485/2008
                  2
               , u b'mod partikolari l-Artikolu 66(3)(c) u (e) tiegħu,
            
            
               Billi:
            
            
               (1)Ir-Regolament Delegat tal-Kummissjoni (UE) 2016/1237
                  3
                jissupplimenta r-Regolament (UE) Nru 1308/2013 fir-rigward tas-sistema ta’ liċenzji għall-prodotti agrikoli inkluż il-lista ta’ prodotti soġġetti għall-preżentazzjoni ta’ liċenzja tal-importazzjoni jew tal-esportazzjoni. 
            
            
               (2)L-Artikolu 2(2), il-punt (a) tar-Regolament Delegat (UE) 2016/1237 flimkien mal-Anness tiegħu, il-Parti II, il-punt A, jipprevedi obbligu ta’ liċenzja għall-esportazzjonijiet ta’ “ross (ismar) bla ħliefa” li jaqa’ taħt il-kodiċi NM 1006 20 u “ross mitħun kollu jew nofsu mitħun, kemm jekk illustrat jew igglejżjat jew le” li jaqa’ taħt il-kodiċi NM 1006 30.
            
            
               (3)Attwalment, il-monitoraġġ effettiv tal-esportazzjoni jista’ jitwettaq permezz ta’ mezzi oħra. Fl-interess tas-simplifikazzjoni u għall-fini li jittaffa l-piż amministrattiv għall-Istati Membri u l-operaturi, jenħtieġ li l-obbligu ta’ liċenzji tal-esportazzjoni għar-ross (ismar) bla ħliefa u għar-ross mitħun kollu jew nofsu mitħun, kemm jekk illustrat jew igglejżjat jew le”, jiġi abolit.
            
         
         
            
               (4)Għal raġunijiet ta’ ċarezza huwa xieraq li jiġu stabbiliti regoli dwar il-liċenzji tal-esportazzjoni maħruġa għar-ross (ismar) bla ħliefa u għar-ross mitħun kollu jew nofsu mitħun, kemm jekk illustrat jew igglejżjat jew le li għalihom l-obbligu tal-liċenzja tal-esportazzjoni huwa abolit b’dan ir-Regolament u li jkunu għadhom validi fid-data tal-applikazzjoni ta’ dan ir-Regolament.
            
            
               (5)Għaldaqstant ir-Regolament Delegat (UE) 2016/1237 jenħtieġ li jiġi emendat skont dan,
            
            
               ADOTTAT DAN IR-REGOLAMENT:
            
            
               Artikolu 1
            
            
               Emenda għar-Regolament Delegat (UE) 2016/1237
            
            
            
               Fil-Parti II tal-Anness tar-Regolament Delegat (UE) 2016/1237 jitħassar il-punt A.
            
            
               Artikolu 2
            
            
               Dispożizzjonijiet tranżizzjonali
            
            
               Fuq it-talba tad-detentur titolari, il-garanzija ppreżentata għal-liċenzja tal-esportazzjoni għar-ross (ismar) bla ħliefa u għar-ross mitħun kollu jew nofsu mitħun, kemm jekk illustrat jew igglejżjat jew le, għandha tiġi rilaxxata meta jiġu ssodisfati l-kundizzjonijiet kollha li ġejjin: 
            
            
               (a) il-validità tal-liċenzja ma tkunx skadiet fid-data tad-dħul fis-seħħ ta’ dan ir-Regolament; 
            
            
               (b) il-liċenzja tkun intużat parzjalment jew ma tkun intużat xejn fid-data tad-dħul fis-seħħ ta’ dan ir-Regolament.
            
            
               Artikolu 3
            
            
               Id-dħul fis-seħħ
            
            
               Dan ir-Regolament għandu jidħol fis-seħħ fis-seba’ jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 6.7.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        ĠU L 347, 20.12.2013, p. 671. 
               
               
                  
                     (2)
                  
                        ĠU L 347, 20.12.2013, p. 549. 
               
               
                  
                     (3)
                  
                        Ir-Regolament Delegat tal-Kummissjoni (UE) 2016/1237 tat-18 ta’ Mejju 2016 li jissupplimenta r-Regolament (UE) Nru 1308/2013 tal-Parlament Ewropew u tal-Kunsill dwar ir-regoli għall-applikazzjoni tas-sistema ta’ liċenzji tal-importazzjoni u tal-esportazzjoni u li jissupplimenta r-Regolament (UE) Nru 1306/2013 tal-Parlament Ewropew u tal-Kunsill fir-rigward tar-regoli dwar ir-rilaxx u t-telf ta’ garanziji ppreżentati għal tali liċenzji, li jemenda r-Regolamenti tal-Kummissjoni (KE) Nru 2535/2001, (KE) Nru 1342/2003, (KE) Nru 2336/2003, (KE) Nru 951/2006, (KE) Nru 341/2007 u (KE) Nru 382/2008 u li jħassar ir-Regolamenti tal-Kummissjoni (KE) Nru 2390/98, (KE) Nru 1345/2005, (KE) Nru 376/2008 u (KE) Nru 507/2008 (ĠU L 206, 30.7.2016, p. 1).